Bolesť kostrče
Dobrý deň, mám dlhodobý problém s bolesťou kostrče pri sedení. Nemôžem vôbec sedieť, cítim bolesť aj pri ležaní. Nemal som úraz, som aktívny človek. Momentálne som musel prestať silovo cvičiť a behať, pretože sa mi to omnoho zhoršilo. Ortopéd mi pichol obstrek - nezabral, kolagén - nezabral.
Dobrý deň,
ďakujeme Vám za otázku.
Bolesť kostrče vzniká v dôsledku nepomeru svalov v oblasti panvy a kostrče. Ide o nadmerný ťah, napätie, zatuhnutie, skrátenie svalov či šliach v spoločnom vzťahu. Bolesť vyžaruje do akejkoľvek strany ľudského tela od nôh až po hlavu. Hlavný rizikový faktor je úraz, príčina však môže byť aj v chybnom držaní tela, v zlých pohybových návykoch, ale i pri nadmernom a  jednostrannom preťažovaní chrbtice. Negatívne vplýva i dlhodobé sedenie, a teda sedavý spôsob života či sedavá práca, stres, nadváha, či obezita. Aj psychické ťažkosti, ako je napríklad depresia alebo anxiózna povaha, môžu byť zdrojom ťažkostí. Rovnako môžu mať príčinu aj mimo kostrč s podobnými symptómami, napríklad z orgánov panvy. Pri liečbe je dôležité zistenie príčiny ťažkostí, ktoré však môže odhaliť len lekárske vyšetrenie.
Žiaľ v našej kompetencii nie je možné hodnotiť závažnosť Vašich ťažkostí. To môžu iba lekári a to na základe dôkladného vyšetrenia Vášho zdravotného stavu. V prípade akýchkoľvek otázok či obáv, odporúčam kontaktovať ošetrujúceho lekára.
Prajem Vám všetko dobré.
S pozdravom
PharmDr. Lenka Čorbová.